Silenci a Burjassot davant l’últim assassinat d’una dona per violència masclista
2025-07-24

Hui dimarts, 25 d’octubre de 2022, a les 12 h, membres de la Corporació Municipal, així com treballadors i treballadores de l’Ajuntament de Burjassot s’han concentrat a les portes del Consistori per a guardar un minut de silenci, en senyal de condemna cap a l’últim assassinat confirmat per violència masclista, que ha costat la vida a una dona en la localitat alacantina d’Alcoi.

Per part seua, l’alcalde de Burjassot, Rafa García, hui en matí de treball en la seu de la Diputació de València, ha guardat silenci a les portes del palau de la Presidència de la Generalitat, en la Plaça de Manises, juntament amb la resta de representants, com a mostra de rebuig de tota la societat valenciana cap a aquests fets, així com de solidaritat envers els familiars i amics de la víctima.

La Delegació del Govern contra la Violència de Gènere ha confirmat el crim masclista d’aquesta dona, de 27 anys d’edat, que va ser degollada per la seua parella, de 29 anys, la qual a continuació va intentar suïcidar-se, tirant-se des d’un cinqué pis. Amb aquest assassinat masclista, el nombre de dones assassinades per violència de gènere a Espanya ascendeix a 35 en 2022 i a 1.165 des de 2003. La víctima no tenia ni filles ni fills menors d’edat. No existien denúncies prèvies per violència de gènere contra el presumpte agressor.